MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

Číslo materiálu:........../2011

K bodu programu

Návrh Všeobecne záväzného nariadenia mesta Žilina č.    /2011
o poskytovaní sociálnych služieb, o spôsobe a výške úhrad za sociálne služby

Materiál obsahuje:                                                          Materiál prerokovaný:

1.	Návrh na uznesenie                                                    Vo všetkých komisiách
2.	Dôvodová správa  					     Mestská rada    (13.06.2011)                                                 
3.	Vlastný materiál

Predkladá:

Ing. Dušan Petrík
prednosta Mestského úradu
v Žiline

Zodpovedný za vypracovanie:

Mgr. Iveta Medveďová
vedúca odboru sociálneho a zdravotného

Žilina, jún 2011

NÁVRH  NA  UZNESENIE

Uznesenie č. ....../2011

Mestské zastupiteľstvo v Žiline

I.	schvaľuje

1.	 návrh Všeobecne záväzného nariadenia mesta Žilina o poskytovaní 
                             sociálnych služieb, o spôsobe a výške úhrad za sociálne služby

DÔVODOVÁ  SPRÁVA

Účelom tohto Všeobecne záväzného nariadenia (ďalej len „VZN“) je úprava rozsahu a podmienok poskytovania sociálnych služieb, o spôsobe a výške úhrad za sociálne služby ( ďalej len „SS“ ).
V článku 2 je uvedené konanie odkázanosti na sociálnu službu, ktorá sa začína na základe písomnej žiadosti fyzickej osoby o posúdenie odkázanosti na sociálnu službu. Na vypracovanie posudku o odkázanosti na SS sa primerane použijú ustanovenia § 48 až 51 zákona o SS. Na konanie o odkázanosti na SS sa primerane vzťahujú všeobecne záväzné právne predpisy o správnom konaní. Priebeh konania vo veci rozhodovania o odkázanosti na sociálnu službu zabezpečuje mesto Žilina cestou Mestského úradu, odboru sociálneho a zdravotného, ktorý eviduje a vedie spisovú agendu.
V článku 3 sú presne uvedené všeobecné ustanovenia o úhradách za sociálne služby. Úhrada za poskytovanú SS sa určuje podľa druhu poskytovanej SS a rozsahu poskytovanej služby.
V článku 4 sa uvádzajú všeobecné ustanovenia poskytovania SS a zmluvné dojednanie o poskytovaní SS.
V článku 5 je presne vymedzené, komu  môže Mesto Žilina, odbor sociálny a zdravotný zabezpečiť a poskytovať opatrovateľskú službu (ďalej len „OS“), za akých podmienok, akému okruhu osôb, ktorým nemožno poskytovať OS, úkony sebaobsluhy, úkony starostlivosti o svoju domácnosť a základné sociálne aktivity. Presne sú vymedzené podmienky poskytovania OS, výška úhrady za OS, rozsah a spôsob úhrady, všeobecné podmienky pre poskytovanie OS, podmienky a úhrada donášky (dovozu) stravy. Úprava platieb za OS v zmysle navrhovaného VZN bude mať po zvýšení dopad na klienta v priemere navýšenia o 12, 60 € mesačne viac, za poskytovanie OS. 
V článku 6 sú presne vymedzené podmienky poskytovania odľahčovacej služby, ktorá je poskytovaná fyzickej osobe, ktorá opatruje fyzickú osobu s ťažkým zdravotným postihnutím podľa zákona 448/2008 Z.z., ktorou sa poskytuje alebo zabezpečuje fyzickej osobe s ťažkým zdravotným postihnutím SS počas obdobia, v ktorom fyzická osoba opatruje a nemôže opatrovanie vykonávať. Je presne stanovená výška úhrad za poskytnutie odľahčovacej služby.
Navrhované poplatky za sociálne služby budú mať pre mesto pozitívny dopad na rozpočet a to v príjmovej časti. 

Všeobecne záväzné nariadenie Mesta Žiliny č.      /2011
o poskytovaní sociálnych služieb, o spôsobe a výške  úhrad za sociálne služby

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 4 ods. 3 písm. p) a 6 ods.1 zákona SNR č. 369/1990 Zb. o obecnom zriadení v znení neskorších predpisov a na základe § 72 ods. 2 zákona  č. 448/2008 Z. z. o sociálnych službách v znení neskorších predpisov a o zmene a doplnení zákona č. 455/1991 Zb. o živnostenskom podnikaní ( živnostenský zákon ) v znení neskorších predpisov 

vydáva

Všeobecne záväzné nariadenie, ktorým sa určujú podmienky poskytovania sociálnej služby, spôsob a výška úhrady za sociálne služby poskytované mestom Žilina

Čl. I
Základné ustanovenie
§1
Predmet úpravy

1.	Toto všeobecne záväzné nariadenie ( ďalej len ,,VZN“) upravuje podrobnosti
a)	o rozhodovaní o odkázanosti na sociálne služby,
b)	o poskytovaní a zabezpečovaní sociálnych služieb,
c)	o spôsobe a výške úhrady za poskytovanie sociálnych služieb,
d)	okruh osôb, ktorým sa poskytuje sociálna služba.

2.	Toto VZN podrobnejšie upravuje pôsobnosť mesta Žiliny vo veciach
a)	rozhodovania o odkázanosti na opatrovateľskú službu,
b)	poskytovania donášky (dovozu stravy),
c)	poskytovania odľahčovacej služby.

Čl.II
Konanie vo veciach odkázanosti na sociálnu službu
§2
Konanie vo veci odkázanosti na sociálnu službu

1.	Konanie o odkázanosti na sociálnu službu  sa začína  na základe písomnej žiadosti fyzickej osoby o posúdenie odkázanosti na sociálnu službu.
2.	Žiadosť o posúdenie odkázanosti na sociálnu službu  sa podáva na Mesto – Mestský úrad v Žiline.
3.	Ak fyzická osoba vzhľadom na svoj zdravotný stav nemôže sama podať žiadosť o posúdenie odkázanosti na sociálnu službu alebo udeliť písomný súhlas na poskytnutie sociálnej služby na účely odľahčovacej služby, môže v jej mene a s jej súhlasom a na základe potvrdenia ošetrujúceho lekára o zdravotnom stave tejto fyzickej osoby podať žiadosť alebo udeliť súhlas aj iná fyzická osoba.
4.	Žiadosť o posúdenie odkázanosti na sociálnu službu obsahuje:
a)	meno a priezvisko žiadateľa ( fyzickej osoby, ktorej sa má poskytovať sociálna služba), 
b)	dátum narodenia,
c)	adresa pobytu,
d)	rodinný stav,
e)	štátne občianstvo,
f)	druh sociálnej služby, na ktorú má byť fyzická osoba posúdená a potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá žiada o posúdenie odkázanosti na sociálnu službu.
5.	Opatrovateľská služba sa poskytuje bezodkladne a túto službu možno poskytovať aj pred nadobudnutím právoplatnosti rozhodnutia o odkázanosti na sociálnu službu.
6.	Podkladom na vydanie rozhodnutia o odkázanosti na sociálnu službu je posudok o odkázanosti na sociálnu službu.
7.	Na vypracovanie posudku o odkázanosti na sociálnu službu sa primerane použijú ustanovenia § 48 až 51 zákona o sociálnych službách.
8.	Mesto – Mestský úrad v Žiline, odbor sociálny a zdravotný  na základe lekárskeho posudku a sociálneho, vyhotovuje posudok o odkázanosti na sociálnu službu, ktorý obsahuje:
a)	stupeň odkázanosti fyzickej osoby na pomoc inej fyzickej osoby,
b)	znevýhodnenie fyzickej osoby s ťažkým zdravotným postihnutím (ŤZP) alebo s nepriaznivým zdravotným stavom v oblasti sebaobslužných úkonov, úkonov starostlivosti o  svoju domácnosť a pri základných sociálnych aktivitách,
c)	návrh druhu sociálnej služby,
d)	určenie termínu opätovného posúdenia zdravotného stavu.
9.	Pri rozhodovaní o odkázanosti na sociálnu službu môže mesto použiť ako podklad na vydanie rozhodnutia o odkázanosti na sociálnu službu komplexný posudok vydaný príslušným úradom práce, sociálnych vecí a rodiny na účely kompenzácie sociálnych dôsledkov ťažkého zdravotného postihnutia podľa osobitného predpisu, ak je jeho obsahom aj posúdenie stupňa odkázanosti fyzickej osoby na pomoc inej fyzickej osoby alebo posudok o odkázanosti na sociálnu službu vydaný inou obcou.
10.	Na konanie o odkázanosti na sociálnu službu sa primerane vzťahujú všeobecne záväzne právne predpisy o správnom konaní.
11.	Priebeh konania vo veci rozhodovania o odkázanosti na sociálnu službu zabezpečuje mesto Žilina cestou Mestského úradu, odboru sociálneho a zdravotného, ktorý eviduje a vedie celú spisovú agendu.
12.	O odkázanosti na sociálnu službu rozhoduje za mesto ako správny orgán primátor mesta v zmysle § 13 ods. 5 zákona č. 369/1990 Zb. o obecnom zriadení.
13.	Opravný prostriedok proti rozhodnutiu o zákaze poskytovateľa sociálnej služby poskytovať sociálnu službu nemá odkladný účinok.

§3
Povinnosti prijímateľa sociálnej služby

1.	Prijímateľ sociálnej služby je povinný písomne oznámiť Mestu – Mestskému úradu v Žiline, odboru sociálnemu a zdravotnému, do 8 dní zmeny v skutočnostiach rozhodujúcich na trvanie odkázanosti na sociálnu službu ako aj zmeny v príjmových a majetkových pomeroch rozhodujúcich na určenie sumy úhrady za sociálnu službu.
2.	Fyzická osoba, ktorá žiada o poskytovanie sociálnej služby alebo prijímateľ sociálnej služby, sú povinní na výzvu Mesta Žilina cestou Mestského úradu zúčastniť sa posúdenia zdravotného stavu a opätovného posúdenia zdravotného stavu v termíne určenom lekárom. Ak sa fyzické osoby nezúčastnia posúdenia zdravotného stavu, konanie o odkázanosti na sociálnu službu sa zastaví, alebo rozhodne o zániku odkázanosti na sociálnu službu.
3.	Prijímateľ sociálnej služby je povinný mestu oznámiť výšku svojich príjmov a čestným vyhlásením preukázať výšku úspor a hodnotu majetku, ohlásiť zmeny vo výške príjmu, úspor a zmeny v hodnote majetku, ktoré sú rozhodujúce na určenie sumy úhrady za sociálnu službu.

Čl.III
Všeobecné ustanovenia o úhradách za sociálne služby
§4
Úhrada za sociálnu službu

1.	Občan (prijímateľ sociálnej služby) je povinný platiť úhradu za poskytovanie:
a)	opatrovateľskej služby,
b)	dovozu (donášky) stravy,
c)	odľahčovacej služby.
2.	Prijímateľ sociálnej služby je povinný platiť úhradu za poskytovanú sociálnu službu podľa svojho príjmu a majetku.
3.	Prijímateľ sociálnej služby si platenie úhrady za poskytnutú sociálnu službu rieši najmä užívaním vlastného majetku, správou vlastného majetku alebo prenájmom vlastného majetku.
4.	Na účely úhrady za sociálnu službu uvedenú v §73 ods. 1 zákona o sociálnych službách a § 2 písm. a) zákona č. 601/2003 Z.z. o životnom minime a o zmene a doplnení niektorých zákonov v znení neskorších predpisov sa do príjmu občana započítava aj zvýšenie dôchodku pre bezvládnosť občana, ktorému sa sociálna služba poskytuje a príplatok k prídavkom na dieťa, ktorému sa sociálna služba poskytuje.
5.	Úhrada za poskytovanú sociálnu službu sa určuje podľa druhu a rozsahu poskytovanej sociálnej služby.

§5
Právna ochrana občana pred platením úhrady neprimeranej jeho príjmu, majetku
a rodinným pomerom

1.	Prijímateľ sociálnej služby nie je povinný platiť úhradu za sociálnu službu, ak jeho príjem je nižší  alebo sa rovná sume ustanovenej v tomto článku a jeho výška nepostačuje na zaplatenie.
2.	Prijímateľ sociálnej služby platí len časť úhrady za sociálnu službu, ak jeho príjem je vyšší ako sú sumy stanovené v odsekoch 1 až 5 § 73 zákona o sociálnych službách.
3.	Po zaplatení úhrady za opatrovateľskú službu musí prijímateľovi sociálnej služby zostať mesačne z jeho príjmu najmenej 1,3 násobku sumy životného minima pre jednu plnoletú fyzickú osobu ustanovenej osobitným predpisom.
4.	Ak sa prijímateľ sociálnej služby posudzuje spoločne s príjmami fyzických osôb, ktorých príjmy sa s ním spoločne posudzujú, po zaplatení úhrady za sociálnu službu musí prijímateľovi sociálnej služby zostať suma uvedená v tomto článku a fyzickým osobám, ktorých príjmy sa spoločne posudzujú s príjmom prijímateľa sociálnej služby, musí zostať mesačne z ich príjmu najmenej 1,3 násobku sumy životného minima ustanovenej osobitným predpisom.
5.	Ak nevznikne prijímateľovi sociálnej služby povinnosť platiť úhradu za sociálnu službu alebo jej časť a táto povinnosť nevznikne ani rodičom alebo deťom a prijímateľ sociálnej služby zomrie, nezaplatená úhrada za sociálnu službu alebo jej časť je pohľadávka poskytovateľa sociálnej služby, ktorá sa uplatňuje v konaní o dedičstve.

§6
Účasť rodiny na úhradách

1.	Ak prijímateľ sociálnej služby nemá príjem alebo jeho príjem nepostačuje na platenie úhrady za sociálnu službu, môže úhradu za sociálnu službu  alebo jej časť platiť aj iná osoba, pričom táto osoba môže uzatvoriť s poskytovateľom sociálnej služby zmluvu o platení  úhrady za sociálnu službu.
2.	Ak podľa tohto VZN nevznikne prijímateľovi sociálnej služby povinnosť platiť úhradu za sociálnu službu alebo jej časť, prechádza táto povinnosť postupne na rodičov a deti, ak sa ich príjem neposudzuje spoločne s príjmom prijímateľa sociálnej služby; rodičom alebo deťom po zaplatení  úhrady za sociálnu službu musí mesačne zostať 1,3 násobku sumy životného minima ustanovenej osobitným predpisom.
3.	Mesto Žilina požaduje úhradu postupne od manžela, manželky, detí alebo rodičov, ak prijímateľ ktorému sa poskytuje opatrovateľská služba podľa tohto VZN  nie je povinný platiť úhradu za sociálnu službu alebo platí len časť tejto úhrady.
4.	Rodičia a deti môžu  uzatvoriť s poskytovateľom sociálnej služby zmluvu o platení úhrady za sociálnu službu. Ak nedôjde k uzatvoreniu zmluvy, mesto rozhodne o povinnosti rodičov alebo detí platiť úhradu za sociálnu službu alebo jej časť za prijímateľa sociálnej služby, ktorému nevznikne povinnosť platiť úhradu za sociálnu službu alebo jej časť.

Čl.IV
POSKYTOVANIE SOCIÁLNYCH SLUŽIEB
§7
Všeobecné ustanovenie 

Mesto Žilina v rozsahu svojej pôsobnosti fyzickej osobe, ktorá je odkázaná na sociálnu službu 
a)	poskytne sociálnu službu,
b)	zabezpečí poskytovanie sociálnej služby u iného verejného poskytovateľa sociálnej služby ak s týmto fyzická osoba, ktorá žiada o uzatvorenie zmluvy o poskytovaní sociálnej služby súhlasí alebo
c)	zabezpečí poskytovanie sociálnej služby u neverejného poskytovateľa sociálnej služby na základe dohody mesta s fyzickou osobou, ktorá žiada o uzatvorenie zmluvy o poskytovaní sociálnej služby, ak mesto nemôže poskytnúť alebo zabezpečiť poskytovanie sociálnej služby podľa písmena a) a b).

§8
Zmluva o poskytovaní sociálnej služby

1.	Mesto Žilina poskytuje sociálnu službu na základe zmluvy o poskytovaní sociálnej služby.
2.	Zmluva o poskytovaní sociálnej služby musí byť uzatvorená písomne a spôsobom, ktorý je pre prijímateľa sociálnej služby zrozumiteľný.
3.	Žiadateľ o poskytovanie sociálnej služby podá písomnú žiadosť o uzatvorenie zmluvy o poskytovaní sociálnej služby na Mesto Žilina. Žiadosť podľa § 74 ods.4obsahuje:
a)	meno a priezvisko žiadateľa – fyzickej osoby, ktorej sa má poskytovať sociálna služba,
b)	dátum narodenia a adresa pobytu,
c)	druh sociálnej služby, ktorá sa má poskytovať,
d)	formu sociálnej služby, ktorá sa má poskytovať,
e)	potvrdenie o príjme za predchádzajúci kalendárny rok,
f)	doklady o majetkových pomeroch,
g)	deň začatia poskytovania sociálnej služby a čas poskytovania sociálnej služby a ak sa má poskytovať odľahčovacia služba, obdobie trvania tejto služby,
h)	iné doklady, ktoré sú podkladom na uzatvorenie sociálnej služby.
4.	Ak sa pre daný druh sociálnej služby vydáva rozhodnutie o odkázanosti na sociálnu službu, k žiadosti o uzatvorenie zmluvy o poskytovaní sociálnej služby je žiadateľ povinný priložiť právoplatné rozhodnutie o odkázanosti na sociálnu službu podľa § 74 ods. 5
5.	Zmluva o poskytovaní sociálnej služby obsahuje:
a) označenie zmluvných strán,
b) druh poskytovanej sociálnej služby,
c) vecný rozsah sociálnej služby a formu sociálnej služby,
d) deň začatia poskytovania sociálnej služby,
e) čas poskytovania sociálnej služby,
f) miesto poskytovania sociálnej služby,
g) sumu úhrady za sociálnu službu, spôsob jej určenie a spôsob platenia,
h) podmienky zvyšovania úhrady za sociálnu službu,
i) dôvody odstúpenia od zmluvy,
j) sumu nezaplatenej úhrady za sociálnu službu podľa § 73 ods. 13 zákona o sociálnych službách.
6.	V zmluve o sociálnych službách sa môžu dohodnúť aj ďalšie náležitosti podľa druhu sociálnej služby.
7.	Ak osoba odmietne uzatvoriť zmluvu o poskytovaní sociálnej služby, povinnosť mesta Žilina poskytnúť sociálnu službu sa považuje za splnenú.
8.	Ak sa zmenia skutočnosti, ktoré sú predmetom zmluvy o poskytovaní sociálnej služby, zmenia sa tieto skutočnosti dodatkom k zmluve o poskytovaní sociálnej služby.
9.	Ak sa zmenia skutočnosti rozhodujúce na určenie úhrady za sociálnu službu podľa tohto VZN, poskytovateľ sociálnej služby a prijímateľ sociálnej služby sú povinní uzatvoriť dodatok k zmluve o poskytovaní sociálnej služby.
10.	Prijímateľ sociálnej služby môže jednostranne vypovedať zmluvu o poskytovaní sociálnej služby kedykoľvek aj bez udania dôvodu, pričom výpovedná lehota nesmie byť dlhšia ako 30 dní.
11.	Mesto Žilina ako poskytovateľ sociálnej služby môže jednostranne vypovedať zmluvu o poskytovaní sociálnej služby podľa § 74 ods. 14. ak:
a)	 prijímateľ sociálnej služby hrubo porušuje povinnosti vyplývajúce zo zmluvy o poskytovaní sociálnej služby najmä tým, že hrubo porušuje dobré mravy, ktoré narúšajú občianske spolužitie alebo nezaplatí dohodnutú úhradu za sociálnu službu,
b)	 prijímateľ sociálnej služby neuzatvorí dodatok k zmluve o poskytovaní sociálnej služby podľa ods. 8.
12.	Mesto Žilina je povinné doručiť prijímateľovi sociálnej služby písomnú výpoveď s uvedením dôvodu výpovede. Výpovedná lehota je 30 dní.
13.	Na vzťahy neupravené týmto VZN vo veci poskytovania sociálnej služby sa primerane použijú ustanovenia zákona o sociálnych službách.

Čl.V
Opatrovateľská služba
§9
Opatrovateľská služba
1.	Opatrovateľská služba sa poskytuje ako terénna sociálna služba na území mesta Žilina:
a)	fyzickej osobe s trvalým pobytom v meste Žilina, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 1 tohto VZN a zároveň je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 2 tohto VZN,
b)	fyzickej osobe s prechodným pobytom v meste Žilina, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 1 a zároveň je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 2. Fyzická osoba dočasne bývajúca na území mesta Žilina sa na účely určenia výšky úhrady za poskytovanú opatrovateľskú službu považuje za fyzickú osobu s prechodným pobytom v meste Žilina.

§10
Okruh osôb, ktorým nemožno poskytovať opatrovateľskú službu

1.	Opatrovateľskú službu nemožno poskytnúť fyzickej osobe:
a)	ktorej sa poskytuje celoročná pobytová sociálna služba,
b)	ktorá je opatrovanou fyzickou osobou, ktorej sa poskytuje peňažný príspevok na opatrovanie podľa osobitného predpisu,
c)	ktorej sa poskytuje peňažný príspevok na osobnú asistenciu podľa osobitného predpisu,
d)	ktorej je nariadená karanténa pre podozrenie z nákazy prenosnou chorobou a pri ochorení touto nákazou,
e)	s vážnymi psychickými poruchami, ktorá by svojim konaním a správaním mohla ohrozovať opatrovateľku.
2.	Ustanovenie odseku 1 písm. b) sa nepoužije ak:
a) je fyzická osoba vykonávajúca opatrovanie v zdravotníckom zariadení,
b) sa fyzickej osobe vykonávajúcej opatrovanie poskytuje odľahčovacia služba,
c)sa fyzickej osobe, ktorá je opatrovaná fyzickou osobou, ktorej sa poskytuje peňažný príspevok na opatrovanie podľa osobitného predpisu, poskytuje opatrovateľská služba v rozsahu najviac 8 hodín mesačne.

§11
Úkony sebaobsluhy, úkony starostlivosti o svoju domácnosť a základné sociálne aktivity

1.	Sebaobslužné úkony:
a)	hygiena,
b)	stravovanie a dodržiavanie pitného režimu,
c)	vyprázdňovanie močového mechúra a hrubého čreva,
d)	obliekanie, vyzliekanie,
e)	mobilita, motorika.
2.	Úkony starostlivosti o svoju domácnosť:
a)	nákup potravín a iného drobného spotrebného tovaru,
b)	príprava jedla, varenie, zohrievanie jedla,
c)	donáška jedla do domu fyzickej osobe,
d)	umytie riadu,
e)	bežné upratovanie v domácnosti,
f)	obsluha bežných domácich spotrebičov,
g)	starostlivosť o bielizeň (pranie, žehlenie),
h)	starostlivosť o lôžko,
i)	vynášanie drobného odpadu do zbernej nádoby,
j)	donáška uhlia, donáška dreva, vynesenie popola, donáška vody, kúrenie vo vykurovacích telesách a ich čistenie,
k)	ďalšie jednoduché úkony spojené s prevádzkou a udržiavaním domácnosti (administratívne úkony spojené s vedením domácnosti, napr. zabezpečenie úhrady platieb).
3.	Základné sociálne aktivity:
a)	sprievod,
b)	predčítanie pre fyzickú osobu, ktorá je nevidiaca alebo prakticky nevidiaca najmä  pri vybavovaní úradných záležitosti, pri vybavovaní úradnej a osobnej korešpondencie a pri nakupovaní,
c)	tlmočenie.
4.	Dohľad pri úkonoch sebaobsluhy, úkonoch starostlivosti o svoju domácnosť a pri vykonávaní základných sociálnych aktivít (ďalej len dohľad).
5.	Podrobnosti o úkonoch sebaobsluhy, úkonoch starostlivosti o svoju domácnosť a základných sociálnych aktivitách ustanovuje príloha č. 2 tohto VZN.

§12
Poskytovanie opatrovateľskej služby

1.	Podmienkou poskytovania opatrovateľskej služby je rozhodnutie o odkázanosti na poskytovanie opatrovateľskej služby.
2.	Podmienky poskytovania opatrovateľskej služby, výšku a spôsob úhrady za opatrovateľskú službu upravuje zmluva o poskytovaní sociálnej služby.
3.	Opatrovateľskou službou sa poskytujú úkony uvedené v prílohe č. 2 tohto VZN. 
4.	Rozsah úkonov na základe sociálnej posudkovej činnosti určuje mesto Žilina v hodinách.
5.	Minimálny rozsah úkonov nemôže byť nižší ako je rozsah zodpovedajúci stupňu odkázanosti fyzickej osoby, posúdený podľa prílohy č. 1 tohto VZN.
6.	Opatrovateľská služba sa poskytuje prednostne v domácnosti občana.
7.	Opatrovateľská služba sa poskytuje na dobu počas splnenia podmienok trvania nároku na tento druh služby.
8.	Opatrovateľská služba sa poskytuje cez pracovné dni v čase od 7,00 – do 15, 00 hod.

§13
Výška úhrady za opatrovateľskú službu

1.	Úhrada za poskytovanú opatrovateľskú službu pri všetkých úkonoch(viď príloha č.2)  je 1 € za 1 hodinu služby. Najmenšia časť poskytovania služby je 30 minút. Úhrada platí pre fyzickú osobu s trvalým pobytom v meste Žilina.
2.	Úhrada za poskytovanú opatrovateľskú službu pre fyzickú osobu s prechodným pobytom v meste Žilina je 2 € za 1 hodinu služby.
3.	Úhrada za opatrovateľskú službu bude upravovaná v závislosti od valorizácie príjmov prijímateľa opatrovateľskej služby a ekonomicky oprávnených nákladov na opatrovateľskú službu.

§14
Rozsah a spôsob úhrady

1.	Úhrada za opatrovateľskú službu v kalendárnom mesiaci sa určí podľa rozsahu  hodín poskytovaných úkonov sebaobsluhy, úkonov starostlivosti o svoju domácnosť a základných sociálnych aktivít x počet pracovných dní v mesiaci.
2.	Úhradu za opatrovateľskú službu platí občan podľa skutočného rozsahu poskytnutých úkonov sebaobsluhy, úkonov starostlivosti o domácnosť a základných sociálnych aktivít za kalendárny mesiac, v ktorom sa opatrovateľská služba poskytla, najneskôr do 5. dňa nasledujúceho mesiaca v hotovosti v pokladni Mestského úradu Žilina, poštovou poukážkou, alebo poukázaním platby z osobného účtu. Pri každom type platby sa používa pridelený variabilný symbol.
3.	Rozsah a podmienky úhrady za poskytovanie opatrovateľskej služby si občan dohodne s poskytovateľom opatrovateľskej služby v zmluve o poskytovaní sociálnej služby.

§15
Všeobecné podmienky pre poskytovanie opatrovateľskej služby

1.	Mesto Žilina si vyhradzuje právo voľby opatrovateľky k opatrovanému občanovi. Opatrovateľky u jedného občana je možné striedať podľa potreby, aby bola každá opatrovateľka rovnako vyťažená.
2.	Donáška jedného nákupu sa zabezpečuje maximálne z dvoch obchodov, ktoré sú najbližšie k bydlisku opatrovaného občana. Nákup sa poskytuje výhradne pre potreby opatrovaného občana a nie pre rodinných príslušníkov.
3.	V prípade dovolenky alebo práceneschopností opatrovateľky sa opatrovateľská služba   zabezpečuje podľa personálnych možností opatrovateľskej služby.

§16
Podmienky a úhrada donášky (dovozu) stravy
1.	Donáška (dovoz) stravy sa podľa potreby prizná všetkým prijímateľom sociálnej služby, ktorí pri posúdení boli uznaní ako občania s odkázanosťou na pomoc inej fyzickej osoby.
2.	Donáška (dovoz) stravy, ak to dovolia kapacitné možnosti Mesta Žilina, sa prizná aj tým občanom, ktorí splnia stanovené podmienky:
a)	preukážu sa potvrdením lekára o neschopnosti chodiť sa stravovať do jedálne osobne,
b)	sú starobní a invalidní dôchodcovia.
3.	Donáška (dovoz) stravy sa nemôže poskytnúť fyzickej osobe, ktorá má priznaný peňažný  príspevok na opatrovanie a peňažný príspevok na osobnú asistenciu.
4.	Mesto Žilina poskytuje donášku stravy vo forme dovozu obeda  ( podľa § 58 ods. 2 zákona č. 448/2008 Z. z. o sociálnych službách v znení neskorších predpisov).
5.	Za dovoz obeda sa platí poplatok splatný na konci každého kalendárneho mesiaca a to; za jeden obed v obedári 0,40 €.

Čl.VI
Odľahčovacia služba
§17
Odľahčovacia služba
1.	Odľahčovacia služba je sociálna služba poskytovaná fyzickej osobe, ktorá opatruje fyzickú osobu s ťažkým zdravotným postihnutím podľa zákona č. 448/2008 Z. z. o sociálnych službách v znení neskorších predpisov, ktorou sa poskytuje alebo zabezpečuje fyzickej osobe s ťažkým zdravotným postihnutím sociálna služba počas obdobia, v ktorom fyzická osoba opatruje a nemôže opatrovanie vykonávať.
2.	Cieľom odľahčovacej služby je umožniť fyzickej osobe ktorá opatruje, nevyhnutný odpočinok na účel udržania jej fyzického zdravia a duševného zdravia a prevencie jeho zhoršenia.

§18
Poskytovanie odľahčovacej služby a výška úhrady

1.	Odľahčovacia služba sa poskytuje na celé dni, najviac 30 dní v kalendárnom roku.
2.	Nevyčerpané dni v kalendárnom roku nemožno preniesť do nasledujúceho roku.
3.	Ak má fyzická osoba, ktorá opatruje fyzickú osobu s ťažkým zdravotným postihnutím záujem o poskytovanie odľahčovacej služby, je povinná o túto službu mesto Žilina písomne požiadať v dostatočnom časovom predstihu najmenej 15 kalendárnych dní pred poskytnutím odľahčovacej služby. Následne fyzická osoba s ťažkým zdravotným postihnutím podáva mestu Žilina písomnú žiadosť o uzatvorenie zmluvy o poskytovaní opatrovateľskej služby.
4.	Podmienkou poskytnutia odľahčovacej služby je právoplatný posudok vydaný príslušným úradom práce, sociálnych vecí a rodiny, deklarujúci ťažké zdravotné postihnutie.
5.	Úhrada za poskytovanú odľahčovaciu službu sa stanovuje vo výške 2 € za jednu hodinu.

Čl.VII
Spoločné, zrušovacie a záverečné ustanovenie
§19
Spoločné ustanovenie

1.	Primátor mesta je oprávnený rozhodnúť o zvýšení úhrad stanovených týmto nariadením v závislosti od výšky priemerného medziročného rastu spotrebiteľských cien vykázaných štatistickým úradom za kalendárny rok, ktorý predchádza príslušnému kalendárnemu roku.
2.	Poskytovateľ sociálnej služby je povinný chrániť osobné údaje získane za účelom určenia výšky za poskytované sociálne služby v zmysle zákona č. 428/2001 Z. z. o ochrane osobných údajov v znení neskorších predpisov.
3.	Pri poskytovaní sociálnych služieb sa primerane použije zákon č. 448/2008 Z. z. o sociálnych službách v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 71/1967 Zb. o správnom konaní v znení neskorších predpisov, zákon č. 369/1990 Zb. o obecnom zriadení v znení neskorších zmien a doplnkov, Občiansky zákonník.
4.	Kontrolu dodržiavania tohto VZN vykonáva hlavný kontrolór mesta Žilina.

§20
Zrušovacie ustanovenie

1.	Týmto VZN sa ruší Všeobecne záväzné nariadenie mesta Žilina č. 5/2009 ktorým sa určujú podmienky poskytovania opatrovateľskej služby, úhrada za opatrovateľskú službu a podmienky a úhrada donášky stravy.

§21
Záverečné ustanovenie
1.	Toto všeobecne záväzné nariadenie bolo schválené Mestským zastupiteľstvom v Žiline dňa.................2011.
2.	Toto všeobecne záväzné nariadenie bolo vyvesené 15 dní na úradnej tabuly mesta a nadobúda účinnosť dňom.................2011.

Príloha č. 1

A. Spôsob posudzovania odkázanosti fyzickej osoby na pomoc inej fyzickej osoby pri jednotlivých činnostiach
1. Stravovanie a pitný režim
  Úkony stravovania
- umiestnenie jedla na tanier,  
- naliatie tekutiny do pohára, šálky a schopnosť ich prenesenia,  
- bezpečné prenesenie jedla a tekutín z jedného miesta na druhé,
- úprava jedla a tekutín pred konzumáciou (napríklad odstránenie a otváranie obalu, ošúpanie ovocia a zeleniny, otvorenie fľaše),  
- rozdelenie (nakrájanie) potravy na menšie kúsky,
- prenesenie jedla a nápoja k ústam,
- konzumácia jedla a nápojov obvyklým spôsobom,
- rozpoznanie teploty jedla a nápojov,
- zistenie obsahu obalu s potravinami a nápojmi,
- zistenie záručnej doby z obalov potravín a nápojov,,
- dávkovanie a užívanie enzýmov na trávenie podľa množstva a zloženia prijímanej potravy,
- dodržiavanie pitného režimu.

0 bodov = fyzická osoba je pri väčšine úkonov stravovania odkázaná na pomoc inej fyzickej osoby
5 bodov = fyzická osoba je minimálne pri dvoch úkonoch stravovania odkázaná na pomoc inej fyzickej osoby   
10 bodov = fyzická osoba je schopná vykonávať všetky úkony stravovania samostatne 
Spolu bodov________________________

2. Vyprázdňovanie močového mechúra
  Úkony vyprázdňovania močového mechúra
- presun na toaletu a z toalety,
- permanentná kontrola a pomoc pri vyprázdňovaní močového mechúra,
- manipulácia s odevom pred a po vyprázdnení a zabránenie jeho znečisteniu,
- zaujatie vhodnej polohy pri vyprázdňovaní močového mechúra (pri použití WC alebo podložnej misy, respektíve močovej fľaše),
- účelná očista po vyprázdnení močového mechúra.

0 bodov = fyzická osoba je pri väčšine úkonov vyprázdňovania močového mechúra odkázaná na pomoc inej fyzickej osoby
5 bodov = fyzická osoba je minimálne pri dvoch úkonoch vyprázdňovania močového mechúra  odkázaná na pomoc inej fyzickej osoby
10 bodov = fyzická osoba je schopná vykonávať všetky úkony vyprázdňovania močového mechúra 
Spolu bodov_______________________

3. Vyprázdňovanie hrubého čreva
  Úkony vyprázdňovania hrubého čreva
- presun na toaletu a z toalety, 
- permanentná kontrola a pomoc vrátane masáže pri vyprázdňovaní hrubého čreva,
- manipulácia s odevom pred a po vyprázdnení a zabránenie jeho znečisteniu,

- zaujatie vhodnej polohy pri vyprázdňovaní hrubého čreva (pri použití WC alebo podložnej misy),
- účelná očista po vyprázdnení hrubého čreva.

0 bodov =  fyzická osoba je pri väčšine úkonov vyprázdňovania hrubého čreva     odkázaná na pomoc inej fyzickej osoby
5 bodov =  fyzická osoba je minimálne pri dvoch úkonoch vyprázdňovania hrubého čreva odkázaná na pomoc inej fyzickej osoby
10 bodov = fyzická osoba je schopná vykonávať všetky úkony vyprázdňovania hrubého čreva
Spolu bodov____________________________

4. Osobná hygiena
Úkony osobnej hygieny
- umytie rúk, nôh, tváre, podpazušia, vonkajších pohlavných orgánov,
- výmena hygienických vložiek a plienok,
- vyčistenie zubov alebo zubnej protézy,
- príprava pomôcok na holenie a oholenie sa,
- česanie vlasov, umývanie a úprava vlasov,
- čistenie uší, nosa a prínosných dutín (napríklad odsávanie sekrétov horných ciest dýchacích),
- čistenie dolných ciest dýchacích (napríklad zriedenie a vykašlanie hlienov),
- čistenie, strihanie alebo opilovanie nechtov na rukách,
- čistenie, strihanie alebo opilovanie nechtov na nohách,
- make-up.

0 bodov = fyzická osoba je pri väčšine úkonov zabezpečenia osobnej hygieny odkázaná na pomoc inej fyzickej osoby
5 bodov = fyzická osoba je minimálne pri troch úkonoch zabezpečenia osobnej hygieny odkázaná na pomoc inej fyzickej osoby
10 bodov = fyzická osoba je schopná vykonávať všetky úkony zabezpečenia osobnej hygieny 
Spolu bodov______________________

5. Celkový kúpeľ
  Úkony celkového kúpeľa
- vykonanie celkového kúpeľa, vrátane umytia vlasov,
- rozpoznanie teploty vody,
- použitie pomôcok k vykonaniu celkového kúpeľa (špongia, šampón, sprchový gél, pemza a pod.),
- utieranie sa a krémovanie.
0 bodov = fyzická osoba je pri väčšine úkonov celkového kúpeľa odkázaná na pomoc inej fyzickej osoby
5 bodov = fyzická osoba je minimálne pri dvoch úkonoch celkového kúpeľa odkázaná na pomoc inej fyzickej osoby
10 bodov = fyzická osoba je schopná vykonávať všetky úkony celkového kúpeľa      
Spolu bodov______________________

6. Obliekanie, vyzliekanie
  Úkony obliekania a vyzliekania
- výber oblečenia zodpovedajúceho situácii, prostrediu a klimatickým podmienkam,
- rozpoznanie jednotlivých častí oblečenia a ich správne vrstvenie,
- samostatné obliekanie a vyzliekanie odevu,
- obutie a vyzutie obuvi (vrátane zaviazania a rozviazania šnúrok na obuvi),
- nasadenie a zloženie spevňovacích pomôcok,
- farebné zladenie oblečenia,
- rozpoznanie čistoty odevov a obuvi.

0 bodov =  fyzická osoba je pri väčšine úkonov obliekania a vyzliekania odkázaná na pomoc inej fyzickej osoby
5 bodov =  fyzická osoba je minimálne pri dvoch úkonoch obliekania a vyzliekania  odkázaná na pomoc inej fyzickej osoby
10 bodov = fyzická osoba je schopná vykonávať všetky úkony obliekania a vyzliekania       
Spolu bodov______________________

7. Zmena polohy, sedenie a státie
Úkony zmeny polohy, sedenia a státia 
-	zmena polohy tela z polohy v ľahu do polohy v sede alebo do polohy v stoji a opačne, prípadne s použitím pomôcky,
-	zmena polohy zo sedu a do sedu (napríklad z vozíka do auta, z vozíka na posteľ, z vozíka na toaletu),
-	zmena polohy z boku na bok, na chrbát a na brucho,
-	udržanie polohy v sede aspoň 30 minút,
-	státie a vydržanie v stoji aspoň 10 minút, prípadne s pridržovaním alebo s pomôckou.
0 bodov = fyzická osoba je pri väčšine úkonov zmeny polohy, sedenia a státia odkázaná na pomoc inej fyzickej osoby
5 bodov = fyzická osoba je minimálne pri dvoch úkonoch zmeny polohy, sedenia a státia odkázaná na pomoc inej fyzickej osoby
10 bodov = fyzická osoba je schopná vykonávať všetky úkony zmeny polohy, sedenia a státia 
Spolu bodov____________________

8. Pohyb po schodoch
Úkony pohybu po schodoch
- výstup a zostup zo schodov samostatne, s použitím pomôcok alebo s pomocou inej fyzickej osoby.
0 bodov =  fyzická osoba nie je schopná pohybu po schodoch ani s použitím pomôcok alebo s pomocou inej fyzickej osoby,
5 bodov = fyzická osoba je pri pohybe po schodoch odkázaná na pomoc inej fyzickej osoby
10 bodov = fyzická osoba je schopná samostatného pohybu po schodoch, s použitím alebo bez použitia pomôcok
Spolu bodov______________________

9. Pohyb po rovine
Úkony pohybu po rovine
- chôdza aspoň 50 krokov bez pomoci, s možnosťou použitia pomôcok – barla, palica, chodítko, G-aparát, alebo pohyb s vozíkom minimálne 50 metrov bez pomoci, 
- udržanie požadovaného smeru chôdze alebo pohybu s vozíkom,
- chôdza alebo pohyb s vozíkom okolo prekážok alebo cez prekážky.

0 bodov = fyzická osoba je pri väčšine úkonov pohybu po rovine odkázaná na pomoc inej fyzickej osoby
5 bodov = fyzická osoba je minimálne pri jednom úkone pohybu po rovine odkázaná na pomoc inej fyzickej osoby
10 bodov =   fyzická osoba je schopná vykonávať všetky úkony pohybu po rovine     
Spolu bodov_________________

10. Orientácia v prostredí
  Úkony orientácie v prostredí
- orientovanie sa v priestore bytu alebo domu,
- orientovanie sa v blízkom okolí bytu, domu, školy, miesta výkonu zamestnania, 
- orientovanie sa v neznámom prostredí,
- orientovanie sa v cestnej premávke,
- poznávanie blízkych osôb,
- opustenie bytu, domu alebo zariadenia, v ktorom je fyzická osoba ubytovaná,
- návrat do bytu, domu alebo zariadenia, v ktorom je fyzická osoba ubytovaná,
- rozlišovanie zvukov a ich smeru,
- rozpoznávanie času, orientovanie sa v čase,
- rozlišovanie jednotlivých priestorov bytu alebo domu alebo zariadenia, v ktorom je fyzická osoba ubytovaná.
0 bodov = fyzická osoba je pri väčšine úkonov orientácie v prirodzenom prostredí  odkázaná na pomoc inej fyzickej osoby 
5 bodov = fyzická osoba je minimálne pri dvoch úkonoch orientácie v prirodzenom   prostredí odkázaná na pomoc inej fyzickej osoby
 10 bodov = fyzická osoba je schopná vykonávať všetky úkony orientácie v prirodzenom prostredí
Spolu bodov_____________________

11. Dodržiavanie liečebného režimu
 Úkony dodržiavania liečebného režimu
- dodržiavanie pokynov ošetrujúceho lekára,
- rozpoznanie správneho lieku, správnej dávky a príprava lieku,
- pravidelné užívanie liekov a aplikácia mastí,
- aplikácia podkožných injekcií (napríklad inzulínu), 
- dodržiavanie diéty.
0 bodov = fyzická osoba je pri väčšine úkonov dodržiavania liečebného režimu odkázaná na pomoc inej fyzickej osoby 
5 bodov = fyzická osoba je minimálne pri dvoch úkonoch dodržiavania liečebného režimu odkázaná na pomoc inej fyzickej osoby
10 bodov = fyzická osoba je schopná vykonávať všetky úkony dodržiavania liečebného 
režimu       
Spolu bodov_____________________

12. Potreba dohľadu
  Úkony dohľadu
- dohľad pri činnostiach uvedených v bodoch 1 až 11, 
0 bodov = fyzická osoba je odkázaná na nepretržitý dohľad pri väčšine činností alebo fyzická  osoba s cystickou fibrózou je odkázaná na dohľad minimálne pri štyroch činnostiach
5 bodov =  fyzická osoba je odkázaná na dohľad počas dňa minimálne pri troch činnostiach
10 bodov = fyzická osoba nie je odkázaná na dohľad pri žiadnej z činností
Spolu bodov______________________

Súčet dosiahnutých bodov _____________________

 Zaradenie do stupňa odkázanosti fyzickej osoby na pomoc inej fyzickej osoby na základe dosiahnutých bodov a určenie rozsahu odkázanosti

Stupeň	Počet bodov	Priemerný rozsah odkázanosti (hod/deň)	Priemerný rozsah odkázanosti (hod/mesiac)	
I.	105 – 120	0	0	
II.	85 – 104	2 - 4	60 - 120	
III.	65 – 84	4 - 6	120 - 180	
IV.	45 – 64	6 – 8	180 - 240	
V.	25 – 44	8 - 12	240 - 360	
VI.	0 – 24	viac ako 12	viac ako 360	

Príloha č. 2

Úkony sebaobsluhy, úkony starostlivosti o domácnosť a základné sociálne aktivity
Časť I
Sebaobslužne úkony
a)	Hygiena
1.	osobná hygiena
hygienická starostlivosť o jednotlivé časti tela; ruky, tvár, zuby, nechty (holenie, česanie, umývanie, make – up, odličovanie, strihanie nechtov na rukách a na nohách, aplikácia krémov, masti, prípadne medikamentov ).
2.	celkový kúpeľ
hygienická starostlivosť o celé telo vo vani, prípadne v sprche s umytím vlasov ( celkový kúpeľ sa vykonáva vždy vo vani alebo v sprchovacom kúte )
b)	Stravovanie a dodržiavanie pitného režimu
1.	porciovanie stravy
2.	obsluha ( prenesenie stravy a nápoja na dosah klienta )
3.	kŕmenie a pomoc pri pití
c)	Vyprázdňovanie močového mechúra a hrubého čreva
1.	sprievod na toaletu
2.	pomoc pri vyzliekaní, obliekaní
3.	účelná očista po toalete
4.	sprievod z toalety
5.	podanie podložnej misy, močovej fľaše s následným očistením podložnej misy (fľaše)
6.	ochrana osobnej a posteľnej bielizne pred znečistením (nasadenie a výmena plienky)
d)	Obliekanie a vyzliekanie
1.	výber oblečenia (rozpoznanie jeho správneho vrstvenia a farieb)
2.	obliekanie, obúvanie
3.	vyzliekanie, vyzúvanie
e)	Mobilita, motorika
1.	sprievod pri chôdzi (chôdza po rovine, po schodoch )
2.	pomoc pri vstávaní z lôžka, pomoc pri líhaní na lôžko
3.	polohovanie
4.	pomoc pri manipulácií s predmetmi (napríklad pri uchopení lyžičky, zapínaní gombíkov)
5.	obsluha a premiestňovanie predmetov dennej potreby

Časť II
Úkony starostlivosti o svoju domácnosť
a)	nákup potravín a iného drobného spotrebného tovaru
b)	príprava jedla, varenie, zohrievanie jedla
c)	donáška jedla do domu
d)	umytie riadu
e)	bežné upratovanie v domácnosti
f)	obsluha bežných domácich spotrebičov
g)	starostlivosť o bielizeň (pranie, žehlenie)
h)	starostlivosť o lôžko
i)	vynášanie drobného odpadu do zbernej nádoby
j)	donáška uhlia, donáška dreva, vynesenie popola, donáška vody, kúrenie vo vykurovacích telesách a ich čistenie
k)	ďalšie jednoduché úkony spojené s prevádzkou a udržiavaním domácnosti (administratívne úkony spojené s vedením domácnosti, napríklad zabezpečenie úhrady platieb)

Časť III
Základné sociálne aktivity
a)	sprievod
1.	na lekárske vyšetrenie
2.	na vybavenie úradných záležitosti
3.	do školy, zo školy, do zamestnania a zo zamestnania
4.	pri záujmových činnostiach
b)	predčítanie pre fyzickú osobu, ktorá je nevidiaca alebo prakticky nevidiaca najmä pri vybavovaní úradných záležitosti, pri vybavovaní úradnej a osobnej korešpondencie a pri nakupovaní
c)	tlmočenie
1.	pre fyzickú osobu, ktorá je nepočujúca alebo fyzickú osobu, ktorá má ťažkú obojstrannú nedoslýchavosť, najmä pri vybavovaní úradných záležitosti, pri návšteve lekára, pri záujmových činnostiach
2.	pre fyzickú osobu, ktorá je hluchoslepá, najmä pri vybavovaní úradných záležitosti, pri vybavovaní úradnej a osobnej korešpodencie a pri nakupovaní, pri návšteve lekára, pri záujmových činnostiach

Časť IV
Dohľad pri úkonoch sebaobsluhy, úkonoch starostlivosti o svoju domácnosť a pri vykonávaní základných sociálnych aktivít (ďalej len ,,dohľad“)
a)	potreba dohľadu v určenom čase
b)	 potreba nepretržitého dohľadu